Memento monštrum 1. - Pozor, príšerné! - Till, Jochen 27. mája 1966; Rauers, Wiebke; Stareková, Denisa (Bratislava, Ikar, 2021)
Počuli ste už o krvilačnom grófovi Vladovi Draculovi, o jeho úhlavnom nepriateľovi Van Helsingovi či o nemilosrdných vlkolakoch? Určite áno. Sú však informácie o týchto strašidelných tvoroch pravdivé?
Hlavnou postavou je 589-ročný upír Vlad Dracula, ktorého čaká najťažšia úloha v živote. Zatiaľ čo jeho manželka Selena a dcéra Aima strávia wellness víkend v Paríži s nocľahom v katakombách, musí sa postarať o svoje tri vnúčatá, hoci s výchovou detí nemá nijaké skúsenosti. Prvé spoločné chvíle sa rozhodnú stráviť v knižnici, ktorá je najobľúbenejšou miestnosťou detí v zámku. Najstarší vnuk Rhesus sa ako vždy hrá s mobilom a dievčatá si začnú stavať domček z kníh, a pri tom spadne na dlážku starý fotoalbum. Dievčatá si začnú fotky prezerať a ako prvá im padne do oka tá, na ktorej je yeti. Len čo dedko prezradí, že je to dievča, Rhesusa prestane zaujímať hra v mobile a spolu so sestrami dedka presvedčí, aby im o Yetinke porozprával.
A nielen o nej. Dozviete sa aj o obrovskej hovoriacej rybe s ľudskými končatinami, o múmii, ktorá v skutočnosti nebola múmiou, či o priateľskom vlkolakovi, ktorý chcel byť bubeníkom vo svetoznámej kapele. Celým dejom sa prelína príbeh o neúspešnom lovcovi upírov Van Helsingovi.
Nudiť sa rozhodne nebudete, ba čo viac! Na konci knihy zistíte, že všetko, čo ste si o týchto tajomných monštrách doteraz mysleli, je omyl.
Keywords: Memento monštrum; nemecká literatúra; literatúra pre deti; dobrodružné príbehy; fantastické príbehy; humorné príbehy; pre čitateľov od 8 rokov